VENDIM
Nr. 172, datë 15.6.2026

MBI HEQJEN E LICENCËS PËR VEPRIMTARINË E PRODHIMIT TË ENERGJISË ELEKTRIKE DHËNË SHOQËRISË “KORKIS-2009” SHPK

[bookmark: _Hlk111034072][bookmark: _Hlk87444032][bookmark: _Hlk129342248][bookmark: _Hlk200534713]Në mbështetje të nenit 16 dhe nenit 42, pika 1, germa “ç”, të ligjit nr. 43/2015, “Për sektorin e energjisë elektrike”, të ndryshuar; nenit 5, germa “ç”, dhe nenit 9, germa “c”, të rregullores “Për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe pikës 6.1, germa “ç” të “Kushteve të licencës për veprimtarinë e prodhimit të energjisë elektrike”, Bordi i ERE-s në mbledhjen e tij të datës 15.6.2026, pasi shqyrtoi relacionin me nr. 614/3 prot., datë 11.6.2026, të përgatitur nga Drejtoria e Licencimit, Autorizimeve dhe Garancisë së Origjinës, Drejtoria Juridike dhe Zgjidhjes së Mosmarrëveshjeve dhe Drejtoria e Ekonomisë dhe Financës “Mbi heqjen e licencës për veprimtarinë e prodhimit të energjisë elektrike, dhënë shoqërisë ‘Korkis-2009’ sh.p.k.”,
konstatoi se: 
- Shoqëria “Korkis-2009” sh.p.k. është pajisur me licencën nr. 119, seria PV11K, dhënë me vendimin e Bordit të ERE-s nr. 21, datë 4.3.2011, për veprimtarinë e prodhimit të energjisë elektrike nga HEC “Belesova 1” me fuqi 0.150 mw dhe HEC “Belesova 2” me fuqi 0.280 mw.
- Bordi i ERE-s, me vendimin nr. 37, datë 4.2.2026, ka vendosur të fillojë procedurën për heqjen e kësaj licence, për shkak se shoqëria nuk kishte shlyer në afat pagesën rregullatore të vitit 2025 ndaj ERE-s, duke rezultuar debitore për këtë pagesë, si dhe nuk ka përcjellë në ERE sqarime/dokumentacion mbi moshlyerjen e detyrimit.
- Për vendimin e Bordit të ERE-s nr. 37/2026, ERE ka njoftuar dhe MIE-n, nëpërmjet shkresës nr. 614/1 prot., datë 25.3.2026, ku i ka kërkuar, gjithashtu, qëndrimin e saj në referencë të përcaktimeve të nenit 42, pika 3, dhe 5 të ligjit nr. 43/2015, “Për sektorin e energjisë elektrike”, të ndryshuar, për zbatimin e masës së përkohshme më të përshtatshme dhe më të efektshme për të siguruar furnizimin me energji elektrike të konsumatorëve në rast të heqjes së kësaj licence. Nga ana e MIE-s nuk ka pasur kthim përgjigjeje. 
- Në rrethanat kur nga ana e shoqërisë nuk kishte asnjë reagim në lidhje me fillimin e procedurës për heqjen e licencës është telefonuar në numrin që ERE disponon, nga ana e përfaqësuesit të shoqërisë është bërë me dije se HEC-i nuk prodhon më energji elektrike dhe për këtë fakt ka lajmëruar Ministrinë, duke i kërkuar zgjidhjen e kontratës së koncesionit. Nga ana e ERE-s është sqaruar se i licencuari nuk e ka njoftuar ERE-n për këtë fakt në kohë, në mënyrë që kjo të vlerësohej dhe në kuadër të caktimit të pagesës rregullatore përkatëse, si e tillë tashmë pagesa rregullatore është bërë titull ekzekutiv dhe duhet të vijohet me shlyerjen e saj. 
- Në vijim me shkresën e saj nr. 403 prot., datë 3.4.2026, protokolluar në ERE me nr. 614/2 prot., datë 3.4.2026, shoqëria ka bërë me dije, ndër të tjera, se nuk e ushtron veprimtarinë e licencuar dhe ka dokumentuar se është në proces gjyqësor me MIE-n për zgjidhjen e kontratës së koncesionit.
- Për gjithë sa më sipër, në rrethanat kur shoqëria vetë ka bërë me dije dhe ka dokumentuar në ERE se ka paraqitur kërkesëpadinë në Gjykatë për zgjidhjen e kontratës së koncesionit, për shkak të mosushtrimit të veprimtarisë së prodhimit të energjisë elektrike nga HEC-i, vlerësohet të vijohet me heqjen e licencës.
- Në nenin 42, pika 1, germa “ç”, të ligjit nr. 43/2015, “Për sektorin e energjisë elektrike”, të ndryshuar, në nenin 5, germa “ç”, të rregullores “Për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, si dhe në pikën 6.1, germa “ç”, të “Kushteve të licencës për prodhimin e energjisë elektrike”, parashikohet, se: “ERE heq një licencë kur i licencuari nuk kryen pagesat e rregullimit, të vendosura nga ERE”.
- Me heqjen e kësaj licence, shoqëria nuk mban më statusin e të licencuarit nga ERE.
- Pavarësisht vendimit për heqjen e licencës, shoqëria nuk çlirohet nga detyrimi për të shlyer debinë përkatëse për vitin 2025, si dhe pagesën rregullatore të vitit 2026 (miratuar me vendimin e Bordit të ERE-s nr. 63, datë 26.2.2026), si dhe kamatëvonesat, detyrim ky që i ka lindur shoqërisë, ndërkohë që ishte e licencuar nga ERE. Vjelja e këtyre detyrimeve do të bëhet me rrugë gjyqësore, sipas procedurave ligjore në fuqi. 
- Në nenin 37, pika 6, gema “b”, të ligjit nr. 43/2015, “Për sektorin e energjisë elektrike”, të ndryshuar, dhe në nenin 4, pika 3, germa “b”, të rregullores “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar, parashikohet se prodhuesit e lidhur me rrjetin kombëtar me kapacitet të instaluar deri në 1 mw nuk janë të detyruar të pajisen me licencë për prodhimin e energjisë elektrike.
Për gjithë sa më sipër, Bordi i ERE-s

VENDOSI:

1. Të heqë licencën nr. 119, seria PV11K, për veprimtarinë e prodhimit të energjisë elektrike, dhënë shoqërisë “Korkis-2009” sh.p.k., me vendimin e Bordit të ERE-s nr. 21, datë 4.3.2011.
2. Me hyrjen në fuqi të këtij vendimi, licenca nr. 119, seria PV11K, bëhet e pavlefshme.
3. Drejtoria e Licencimit, Autorizimeve dhe Garancisë së Origjinës të njoftojë shoqërinë “Korkis 2009” sh.p.k., Ministrinë e Infrastrukturës dhe Energjisë, “OSSH” sh.a., “FTL” sh.a. dhe “ALPEX” sh.a., për vendimin e Bordit të ERE-s.
Ky vendim hyn në fuqi pas botimit në Fletoren Zyrtare.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

